**Γενικός Ετήσιος Απολογισμός 2015**

**του προέδρου της Εταιρείας Κυκλαδικών Μελετών κ. Εμμανουήλ Μαρμαρά**

Αγαπητές συμπατριώτισσες και αγαπητοί συμπατριώτες,

Σας καλωσορίζομε στην σημερινή εκδήλωση

Είμαστε εδώ συγκεντρωμένοι στον φιλόξενο Σύνδεσμο των Συριανών με την βοήθεια του προέδρου κ. Βαφία και του εκλεκτού μέλους του ΔΣ μας κ. Στεφάνου Προβελέγγιου, γενικού γραμματέα του συνδέσμου Συριανών, για να γιορτάσουμε το Νέο Έτος 2016 και για να κόψουμε μαζί την πρωτοχρονιάτικη βασιλόπιττα. Ας σημειωθεί ότι όποιος βρεί το φλουρί θα λάβει ένα μετάλλιο από την Συλλογή του Αντιπροέδρου μας κ. Δημητρίου Κορρέ.

Προηγουμένως, όμως, μας δίνεται η ευκαιρία να προβούμε σε ένα γενικό ετήσιο Απολογισμό των δραστηριοτήτων μας από τον Νοέμβριο του 2014 οπότε εξελέγη το παρόν Διοικητικό Συμβούλιο, και στην χάραξη της μελλοντικής πορείας μας. Ο οικονομικός απολογισμός θα γίνει στην τακτική Γενική Συνέλευση των μελών μας η οποία προγραμματίζεται προσεχώς.

Είναι η πρώτη χρονιά μετά από πολλά έτη που συγκλήθηκαν δώδεκα συνεδριάσεις του Διοικητικού Συμβουλίου κατά το 2015, όσες προβλέπει το καταστατικό μας, δηλαδή μία κάθε μήνα του έτους.

Στην διάρκεια του 2015 εξεδόθη ο 21ος τόμος της Επετηρίδας που ετοιμάστηκε από το απελθόν Διοικητικό Συμβούλιο με 17 άρθρα. Επίσης με χορηγία του ΟΛΠ, πρόεδρος Γ. Ανωμερίτης ανατυπώθηκαν οι πρώτοι τόμοι Α-Δ της Επετηρίδας, οι οποίοι είχαν προ πολλού εξαντληθεί. Το Διοικητικό συμβούλιο προχώρησε στην αναμόρφωση του κανονισμού δημοσιευμάτων και στην εκλογή νέας συντακτικής επιτροπής.

Επίσης προβήκαμε σε δύο τιμητικές εκδηλώσεις στα νησιά μας για διαπρέποντα μέλη μας. Η πρώτη τον Φεβρουάριο του 2015 στην Άνδρο όπου τιμήθηκαν εταίροι που έφυγαν από κοντά μας, οι μητροπολίτης Κοζάνης Διονύσιος Ψαριανός, Χαράλαμπος Διαπούλης, Λεωνίδας Καραπιπέρης, και Δημήτριος Πολέμης σε μία εκδήλωση που έλαβε χώρα στο Πνευματικό Κέντρο του Δήμου Άνδρου και συντόνισε το μέλος του Διοικητικού μας Συμβουλίου κ. Λυδία Παλαιοκρασσά. Η δεύτερη πραγματοποιήθηκε στην Κέα τον Ιούλιο στην οποία τιμήθηκε «εν ζωή» ο καθ. Ορθοπαιδικής κ. Γεώργιος Χαρτοφυλλακίδης σε εκδήλωση που συντόνισε το μέλος του ΔΣ μας κ. Στέφανος Λέπουρας στο Πνευματικό κέντρο του Δήμου Κέας «Στυλιανός Ρέστης».

Παράλληλα, προχωρήσαμε στις αναγκαίες ενέργειες για την βελτίωση της ιστοσελίδας της Εταιρείας στο διαδίκτυο και φτιάξαμε σελίδα στα μέσα κοινωνικής δικτύωσης στο facebook. Επίσης έγινε ενημέρωση των οικονομικών και φορολογικών στοιχείων της Εταιρείας και οι πληρωμές σε πιστωτές μας.

Στην εύρυθμη λειτουργία της Εταιρείας έως σήμερα έχουν συμβάλει οι συνδρομές και οι δωρεές των μελών της καθώς και η Εθνική Τράπεζα, προεδρία κ. Ζαννιά, με χορηγία της.

Στο τέλος του 2015 αναγκαστήκαμε να προχωρήσομε στην αντικατάσταση του Γενικού Γραμματέα της Εταιρείας με την ομόφωνη εκλογή του κυρίου Γεωργίου Γαβαλά μετά από την οικιοθελή αποχώρηση του κ. Εμμανουήλ Λιγνού. Ο Εμ. Λιγνός διετέλεσε επί χρόνια μέλος του Διοικητικού Συμβουλίου της Εταιρείας και Γενικός Γραμματέας αυτής. Η συμβολή του υπήρξε σημαντική και βοήθησε ιδιαίτερα κατά τις δύσκολες περιόδους που πέρασε η Εταιρεία. Για τους λόγους αυτούς θα θέλαμε να εκφράσομε τις θερμότατες ευχαριστίες μας και την ευχή να είναι πάντοτε αρωγός στο έργο της Εταιρείας. Την θέση του στο Διοικητικό Συμβούλιο κατέλαβε ο επίσης δικηγόρος κ. Νικ. Κουτρουμπής από την Ίο.

Επιπλέον, ενεργοποιήσαμε την παράδοση του είχε εγκαινιάσει η «Προεδρία του κ. Στεφάνου Ήμελλου» για την διοργάνωση του νέου Κυκλαδοδολογικού Συνεδρίου. Το Γ’ Διεθνές Κυκλαδολογικό Συνέδριο διοργανώνεται στην Ερμούπολη της Σύρου στις 25-29 Μαΐου 2016 με θέμα « Οι Κυκλάδες στην Διαχρονία: Άνθρωποι και Χώρος». Ήδη έχουν υποβληθεί πάνω από 150 προτάσεις εισηγήσεων, που έχουν λάβει τον δρόμο της αξιολόγησης από ειδικούς ανώνυμους επιστήμονες.

 Για την διοργάνωση του συνεδρίου και την χρηματοδότησή του πέραν από την προσφορά του εκδότη και εκλεκτού μέλους του ΔΣ κ. Γεωρ. Δαρδανού για την έκδοση των Πρακτικών του, έχομε αποτανθεί με θετικές έως τώρα αντιδράσεις, προς την Περιφέρεια Νοτίου Αιγαίου, την Γενική Γραμματεία Αιγαίου και Νησιωτικής Πολιτικής του Υπ. Ναυτιλίας, τον Δήμο Ερμούπολης Σύρου, το Επιμελητήριο Κυκλάδων, την Ένωση Ξενοδόχων Σύρου και σε πολλούς ιδιωτικούς φορείς και Ιδρύματα, όπως το Ίδρυμα Δημητρίου και Λιλήκας Μωραΐτη, ο Αθανάσιος Μαρτίνος, το Νεώριο ΑΕ και η Βlue Star. Ήδη ο Αθανάσιος Μαρτίνος και η Γενική Γραμματεία Αιγαίου έχουν ανταποκριθεί με την εκταμίευση χορηγιών προς το συνέδριο και γι’ αυτό τους ευχαριστούμε θερμά.

 Πρόθεση του Διοικητικού Συμβουλίου είναι η περαιτέρω διοργάνωση και άλλων επιστημονικών ημερίδων στην Αθήνα και στα νησιά μας με ειδικά θέματα, καθώς άλλων τιμητικών εκδηλώσεων για διαπρεπή μέλη μας, όπως τιμητική εκδήλωση για τον ιστοριοδίφη και νομικό Ανδρέα Δρακάκη, ίσως και με την συνεργασία του Συνδέσμου Συριανών. Επίσης η προσέλκυση νέων μελών στην Εταιρεία Κυκλαδικών Μελετών και η ψηφιοποίηση του αρχείου και των δημοσιευμάτων μας.

Για την καλύτερη προετοιμασία των δράσεων της Εταιρείας κατά το 2016 απευθυνόμαστε σε όλους εσάς και σας παρακαλούμε για την ενεργή σας οικονομική υποστήριξη, άλλωστε εκκρεμεί η δημοσίευση τόσο των πρακτικών του συνεδρίου όσον και άλλων τόμων της Επετηρίδας.

Τελειώνοντας θα θέλαμε να ευχαριστήσομε τον κ. Βαφία και τα υπόλοιπα μέλη του ΔΣ του Συνδέσμου Συριανών για την προσφορά της αίθουσάς τους για την πραγματοποίηση αυτής της εκδήλωσης.

Καλή και δημιουργική χρονιά σε όλους.

Παρακαλώ τον αιδεσιμότατο πατέρα Θωμά Συνοδινό, πρωτοσύγγελο της Αρχιεπισκοπής Αθηνών να ευλογήσει την βασιλόπιτα.